Kalash (kaner)

Kalash, a zo Kevin Valleray e anv gwir, zo ur c'haner ha rapper gall, ganet d'an 13 a viz Mezheven 1988 e Strasbourg (Roen-Izelañ), en ur familh eus Martinik.

 Buhezskrid 
 Bugaleaj  
E dad, Ralph Valleray, a oa o heuliañ studioù war ar filozofiezh hag an istor eno a-raok dont da vezañ kelenner filozofiezh e lise Adventist e Martinik. Daou viz goude e c’hanedigezh, e kuitaas Kalash ar c’hevandir gant e gerent evit mont da vevañ war an enezenn. 

E vugaleaj a dremenas en ur c’hornad leun a relijion, o vezañ savet e-barzh Iliz an Adventisted eus ar Seizhvet Deiz. E vloavezhioù kentañ a dremenas e karter poblek Cité Dillon e Fort-de-France. 

E 1994, goude disparti e dud, e tivroas da heul da Sant-Esprit ha goude-se d’ar gumun François. E vamm, Murielle Filin, a zo klañvdiourez dizalc’h e Martinik. Goude he eured gant Joseph Mas, saver yoloù ha gounezer Tour des Yoles Rondes, e voe soubet Kalash en ur bed graet a hengoun, sport ha sevenadur Martinik.

War dachenn ar skol e heulias e studioù dreist-holl e skolioù Adventist, da gentañ er skol-vamm Kerlys, ha goude-se er skolaj ha lise Rama e Monésie Sainte-Luce. An deskadurezh relijiel-se en doa lezet ur roud don warnañ hag en doa maget ur feiz kreñv e Doue. Evit e vloavezh diwezhañ el lise ez eas da lise Victor-Schœlcher, ma echuas e studioù kentañ. 

Adalek e yaouankiz e krogas da vezañ entanet gant ar sonerezh hag e krogas da skrivañ e destennoù kentañ awenet gant gwirionezioù ar vuhez antiaz hag al levezonioù jamaikan, merket gant skeudenn Lenny Kravitz hag a blije kalz d'e dad. 

 Buhez prevez 
Kalash oa dimezet gant Ingrid Littré, kentañ Miss World Martinik ha finalourez Miss World 2009. Daou vugel o deus bet, ur mab anvet Éthan ganet d’an 11 a viz Kerzu 2010, hag ur verc’h anvet Léva ganet d’an 13 a viz Gwengolo 2017. Dispartiet e voent e 2018. 

Abaoe 2019 emañ e darempred gant Clara Messagier, e verourez anavezet ivez dindan an anv Clara Kata, hag ur verc’h o deus bet, anvet Joy. 

 Krogadoù er Sonadeg hag Enoriñ 
Krogañ a reas gant e vicher kaner er bloavezhioù 2000 o vezañ anavezet war al leurenn Dancehall antilhezat. Eñ a ziskouezas buan e stil dibar a gemmesk reggae ha dancehall, ha levezonet gant rap ivez. 

E anv leurenn, Kalash, a zeu eus ar Kalachnikov, ur fuzuilh leun-charg, hanter-emgefre, daou-dalvez, un arm meneget alies er sevenadur kêr. Koulskoude e talvez ar pseudonim-se evitañ dreist-holl ur fuzuilhad arzel hag un nerzh sonerezh, muioc’h eget ur referañs d’ar feulster. 

D’an 29 a viz Meurzh 2010 e teuas er-maez e album kentañ war e anv gant al label Chabine Prod. E 2011 e tapas Kalash ar priz SACEM Martinik er rummad Reggae Dancehall evit e ganaouenn Pran Pié. E miz Even 2013 e teuas er-maez e eil album 2 #Classic, a roas tro dezhañ da vezañ merzet e Frañs kevandir. 

Ar bloavezh 2015 a zo ur c’hroashent gant ar c’hinnig eus an album Kaos gant titloù pouezus evel Bando ha Bentley. Ar raktres-se a roas tro dezhañ da ledanaat e selaouerien ha da sachañ evezh an ti-embann bras. 

Met e 2016 an hini eo, gant an titl Rouge et Bleu savet e koublad gant Booba, e tarzhas e vrud e Frañs. Ar c’hevelerezh-se a roas dezhañ ur weladenn broadel hag etrebroadel. 

E 2017 e teuas er-maez an album Mwaka Moon a zeu da vezañ brudet kenañ e Frans abalamour d'ar ganaouenn gant ar memes anv Mwaka Moon savet e kenlabour gant Damso. Ar ganaouenn-se a c'hounezas ur « single diamant » hag a roas dezho brud vad er sonerezh gall.

 Stil Sonerezh 
Kalash zo un arzour liesvarrek hag a gemmesk meur a zoare sonerezh : 

 Dancehall : awenet-kaer eo gant sevenadur Jamaika hag ar reggae-dancehall gant luskadoù festus hag engouestlet. 
 Rap & Trap : implijout a ra ur flow (gwerzadurezh) ha sonioù tost d'ar rap gall hag amerikan. Ober a ra seurt sonerezh dreist-holl gant e genlabourerien Booba, Damso pe Niska. 
 Sonerezh an Antilhez : chom a ra feal d'e wriziennoù gant kanaouennoù e kreol ha sonioù zouk, kompa, pe shatta.  

 E levezon 
Hiziv an deiz eo Kalash unan eus ab arzourien antilhat pouezusañ e Frañs hag er bed a-bezh. E vrud en deus sikouret da vrudañ sonerezh Dancehall ha sevenadur an Antilhez er Metropol. Sellet e vez outañ evel mouezh ar yaouankiz eus Karib. 

E levezon zo e lec'hioù all d'ar sonerezh. Plediñ a ra ivez gant an abegoù sokial ha sevenadurel en ur lakaat war wel e orin ha lorc’h eus an Antilhez. 

Implijout a ra e vrud da enebiñ ouzh an direizhded sokial e Martinik. Harpañ a ra an abadennoù a-enep ar vuhez ker o rebechiñ koust uhel ar produioù, an dilabour hag ar monopol ekonomikel en Antilhez.  

Enebiñ a ra ouzh merañ an enkadennoù lec'hel gant gouarnamant Frañs. En o zouez emañ ar bandemiezh « covid 21 » e 2021 hag afer ar « Chlordécone », produ lazh-astuz implijet e plantadegoù bananez hag a saotras douaroù an Antilhez.

Koulskoude e vez kavet doare ober Kalash a-wechoù re radikal. Goude ar manifestategoù bras e miz Here 2024 a-enep kresk ar priziou e Martinik, eo bet Kalask hag e alvokad Eddy Arneton o kejañ gant François de Kerever, kuzulier tramor prezidant ar Republik Emmanuel Macron. Hervez mediaoù ar vro en doa c'hoant Kalash da gas Martinik war-zu sioulaat ha da gavout an emglev da vont war-raok.  

 Temoù all 
Kalash ne ra ket politikerezh war an talbenn met dre e destennoù hag a embann goulennoù sokial hag identelezh. Da skouer eo Tombolo unan eus e ganaouennoù ar muiañ engouestlet a-fed politikerezh. Koulkoude en eus krouet kalz a ganaouennoù all hag a embann an digevatalderioù, istor an trevadennoù ha stad an Antilhez en amzer a-vremañ. 

Istorioù karantez entanet a zo unan all eus sujedoù pennañ kavet en e ganaouennoù.

Kalash a lak war wel ar c’hoant, ar fealded, an trehiz hag an entan en e skridoù. Treuzkas a ra ur sell liesseurt war ar garantez hag ar maouezed. Gallout a ra bezañ romantel hag entanet met ivez luziet pe kalet e-keñver ar maouezed. 

Skouerioù :
 Taken (2019, Diamond Rock) – Ur ganaouenn diwar-benn un darempred kuzh ha difennet gant ur vaouez e koublad gant unan all. 
 Elle a (2016, Kaos) – Un disklêriadur entanet d'ur vaouez hag a sach an holl selloù. 
 Love Dream (2014) – Un ton romantel e-lec’h ma komz Kalash eus e garantez don ouzh ur vaouez. 

Goude ma oa deuet Tombolo er-maez e 2022 e kendalc’has Kalash da arnodiñ sonioù ha kenlabourioù nevez.  

 Featuring 
Brudet eo Kalash evit e oberennoù niverus gant arzourien a bep seurt. Gant ar c’henlabour-se e c’hall tizhout muioc’h a dud hag arnodiñ doareoù sonerezh a bep seurt. 

Da skouer en deus labouret gant arzourien eus Karib evel Vybz Kartel, Skillibeng, Mavado, Kima, Maureen, pe c'hoazh arzourien eus ar Metropol :

 Booba (Rouge et Bleu, Donne-moi du Love) → Kreñvaat e levezon er rap gall. 
 Damso (Mwaka Moon) → Berzh bras he deus kaset war al leurenn etrebroadel 
 Maureen (Tu sais) → Lakaat war wel un arzour nevez eus Dancehall. 
 Gazo (Tu sais remix) → Tostaat eus rummad nevez ar rap gall. 
 DJ Snake (Saganaki) → Un digoradur d'ar sonerezh elektronek hag un arvester etrebroadel. 
 Kima (En Balade) → Lakaat war wel un arzour nevez eus Dancehall.

Plijout a ra da Kalash pediñ arzourien all war al leurenn, pe tud brudet pe tud donezonet da reiñ dezho an taol lañs ha da vrudañ anezho. Da skouer en deus pedet Kima, un arzour yaouank eus Martinik, e-pad meur a sonadeg. Arzourien all eus an Antilhez zo bet degemeret gantañ : Tiitof (eus Martinik), Maureen (eus Martinik), Juhn (eus Puerto Rico), Prince Swanny (eus Trinidad & Tobago).

Ar skouerioù-se a ziskouez splann ar youl hag an nerzh lakaet gant Kalash da bleustriñ ha da vrudañ ar sonerezh eus an Antilhez hag eus Karib en ur lakaat arzourien all war wel ha na vijent ket bet anavezet ken buan heptañ.

 Liammoù diavaez 
 https://www.youtube.com/watch?v=vq1ztJsbRek
 https://www.youtube.com/watch?v=jx4RRlMvDIU
 https://www.youtube.com/watch?v=ojuSVT-wo5c

Rummad:Ganedigezhioù 1988
Rummad:Kanerien rap
Rummad:Sonerien an Antilhez
Rummad:Tud Martinik